Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, Nafarroan sorgin-ehizaren xede izan ziren emakume nafarren memoria eta errekonozimenduari buruzkoa. Galdera 2022ko otsailaren 11ko 18. Nafarroako Parlamentuko Aldizkari Ofizialean argitaratu zen.

Iruñean, 2022ko martxoaren 2an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak 10-22/PES-00040 galdera egin du, idatziz erantzun dakion. Herritarrekiko Harremanetako Departamentuari dagokionez, hona Herritarrekiko Harremanetako kontseilariak ematen dion informazioa:

Bakearen, Bizikidetzaren eta Giza Eskubideen Zuzendaritza Nagusia 2015ean sortu zen, memoria historikoaren arloan 33/2013 Foru Legea garatzeko programa-akordio baten inguruan; akordio hori berretsi egin zen 2019ko programa-itun berrian. Jakina denez, lege horrek 1936ko kolpe militarraren ondoren piztutako indarkeriaren biktimei errekonozimendua eta erreparazioa ematea du xede, eta zenbait aplikazio-esparru ezartzen ditu, ardatz dituztenak, besteak beste, biktimen erreparazioa, desobiratzeen politika, ADN bankua, ikur frankisten ezabaketa eta memoriaren tokiak. Bestalde, Memoriaren Tokiei buruzko 29/2018 Foru Legeak 4. artikuluan argi uzten du noiztik noiz artekoa den bere aplikazio aldi kronologikoa: 1936ko kolpe militarretik hasi eta Konstituzioak indarra hartu artekoa (1978ko abenduaren 29a).

Galderan aipatzen diren gertaera eta prozesu historikoak esparru kronologiko horretatik oso urrun daude eta, beraz, Bakearen, Bizikidetzaren eta Giza Eskubideen Zuzendaritza Nagusiaren eskumenetik kanpo.

Hori guztia jakinarazten dizut, Nafarroako Parlamentuko Erregelamenduaren 194. artikuluan ezarritakoa betez.

Iruñean, 2022ko martxoaren 2an

Herritarrekiko Harremanetako kontseilaria: Ana Ollo Hualde